DECIZIA nr. 156/20/COL A AUTORITĂȚII AELS DE SUPRAVEGHERE

din 16 decembrie 2020

de adoptare a Orientărilor privind anumite măsuri de ajutor de stat acordate în contextul sistemului de comercializare a certificatelor de emisii de gaze cu efect de seră după 2021 [2021/604]

AUTORITATEA AELS DE SUPRAVEGHERE,

având în vedere:

Acordul privind Spațiul Economic European („Acordul privind SEE”), în special articolele 61-63 și Protocolul 26,

Acordul dintre statele AELS privind instituirea unei Autorități de Supraveghere și a unei Curți de Justiție („Acordul privind Autoritatea de Supraveghere și Curtea de Justiție”), în special articolul 24 și articolul 5 alineatul (2) litera (b),

întrucât:

în temeiul articolului 24 din Acordul privind Autoritatea de Supraveghere și Curtea de Justiție, Autoritatea AELS de Supraveghere pune în aplicare dispozițiile Acordului privind SEE referitoare la ajutoarele de stat;

în temeiul articolului 5 alineatul (2) litera (b) din Acordul privind Autoritatea de Supraveghere și Curtea de Justiție, Autoritatea AELS de Supraveghere emite comunicări sau orientări referitoare la aspectele tratate în Acordul privind SEE, în cazul în care respectivul acord sau Acordul privind Autoritatea de Supraveghere și Curtea de Justiție prevede în mod expres acest lucru sau în cazul în care Autoritatea AELS de Supraveghere consideră că este necesar;

Orientările Autorității AELS de Supraveghere privind măsurile de ajutor de stat acordate în contextul sistemului de comercializare a certificatelor de emisii de gaze cu efect de seră după 2012 sunt aplicabile până la 31 decembrie 2020 (1);

la 21 septembrie 2020, Comisia Europeană („Comisia”) a adoptat Orientările privind anumite măsuri de ajutor de stat acordate în contextul sistemului de comercializare a certificatelor de emisii de gaze cu efect de seră după 2021 („Orientările”) (2). Orientările stabilesc condițiile în care măsurile de ajutor specifice prevăzute la articolul 10a alineatul (6) și la articolul 10b din Directiva 2003/87/CE a Parlamentului European și a Consiliului (3) pot fi declarate compatibile;

orientările sunt relevante, de asemenea, pentru Spațiul Economic European („SEE”);

aplicarea uniformă a normelor SEE privind ajutoarele de stat trebuie asigurată pe tot teritoriul SEE, în concordanță cu obiectivul de omogenitate stabilit la articolul 1 din Acordul privind SEE;

este oportun să se înlocuiască orientările Autorității AELS de Supraveghere aplicabile în prezent cu noi orientări privind anumite măsuri de ajutor de stat acordate în contextul sistemului de comercializare a certificatelor de emisii de gaze cu efect de seră după 2021, care să corespundă orientărilor Comisiei (4);

în conformitate cu punctul II de la titlul „GENERALITĂȚI” din anexa XV la Acordul privind SEE, Autoritatea AELS de Supraveghere, după consultarea Comisiei, trebuie să adopte acte corespunzătoare celor adoptate de Comisia Europeană;

după consultarea Comisiei Europene;

după consultarea statelor membre AELS,

ADOPTĂ PREZENTA DECIZIE:

Articolul 1 Autoritatea AELS de Supraveghere introduce noi „Orientări privind anumite măsuri de ajutor de stat acordate în contextul sistemului de comercializare a certificatelor de emisii de gaze cu efect de seră după 2021”. Noile orientări sunt anexate prezentei decizii și fac parte integrantă din aceasta.

Articolul 2 Numai versiunea în limba engleză a prezentei decizii este autentică.

Adoptată la Bruxelles, 16 decembrie 2020. Pentru Autoritatea AELS de Supraveghere Bente ANGELL-HANSEN Președinte Membru responsabil al Colegiului Frank J. BÜCHEL Membru al Colegiului Högni KRISTJÁNSSON Membru al Colegiului Carsten ZATSCHLER Contrasemnatar în calitate de director, Afaceri juridice și administrative

(1) JO L 296, 7.11.2013, p. 25.

(2) JO C 317, 25.9.2020, p. 5.

(3) Directiva 2003/87/CE a Parlamentului European și a Consiliului din 13 octombrie 2003 de stabilire a unui sistem de comercializare a cotelor de emisie de gaze cu efect de seră în cadrul Uniunii și de modificare a Directivei 96/61/CE a Consiliului (JO L 275, 25.10.2003, p. 32). Directiva a fost încorporată în Acordul privind SEE la punctul 21 litera (a) subpunctul (l) din anexa XX prin Decizia nr. 146/2007 a Comitetului mixt al SEE (JO L 100, 10.4.2008, p. 92 și Suplimentul SEE nr. 19, 10.4.2008, p. 90).

(4) Nr. document: 1166905.